7.2.2023.
HR
Službeni list Europske unije
C 47/115 srijeda, 6. srpnja 2022.
90. duboko je zabrinut zbog socioekonomske situacije u nekoliko okruga južne Srbije; poziva vladu da istraži sve navode o upotrebi instrumenata socijalne pomoći kako bi se izvršio pritisak na glasače, posebno među ranjivim skupinama i pripadnicima romske manjine; poziva vladu Srbije da odgovori na izazove koje siromaštvo i nezaposlenost predstavljaju u tim i drugim dijelovima zemlje te da zajamči da socijalne politike i politike zapošljavanja raspolažu dostatnim financijskim i institucionalnim resursima; 91. poziva Srbiju da poboljša svoje kapacitete za pružanje statističkih podataka i da provede popis stanovništva, uz poštovanje najviših međunarodnih standarda i uz sudjelovanje neovisnih promatrača; 92. izražava duboku zabrinutost zbog depopulacije i nastavka emigracije ljudskog kapitala Srbije; pozdravlja inicijative vlade Srbije i inovativne pristupe za suzbijanje tih kretanja, uključujući demografske promjene, uz istodobnu suradnju s međunarodnim organizacijama putem niza ciljanih politika u svim sektorima kako bi se odgovorilo na demografske prijetnje, s obzirom na to da je stalan pad broja stanovnika i dalje ključni izazov za gospodarski razvoj; poziva novu vladu da posveti više pozornosti politikama za mlade; napominje da je potrebno uložiti dodatne napore u socioekonomski razvoj graničnih regija kako bi se spriječio odlazak stanovništva; podsjeća da bi se u tu svrhu mogli koristiti programi prekogranične suradnje instrumenta IPA III; 93. pozdravlja provedbu programa za potporu malim i srednjim poduzećima (MSP-ovi), posebno smanjenje troškova zaduživanja za MSP-ove; poziva Srbiju da riješi preostale nedostatke, uključujući nestabilno poslovno okruženje i nepošteno tržišno natjecanje; pozdravlja angažman Srbije u procesu regionalne integracije tržišta na zapadnom Balkanu, nakon kojeg će uslijediti daljnja gospodarska integracija s jedinstvenim tržištem EU-a, što će privući potrebna ulaganja i stvoriti nove prilike za građane i poslovnu zajednicu; 94. ponovno izražava svoju zabrinutost zbog sve veće ovisnosti Srbije o kineskim ulaganjima i obujma zajmova koje će Srbija morati vraćati Kini; apelira na srbijanske vlasti da poboljšaju transparentnost i ojačaju pravnu usklađenost sa zahtjevima za procjenu utjecaja na okoliš u industrijama koje znatno zagađuju za kineska, ruska i druga nedemokratska strana ulaganja koja proizlaze iz bilateralnih sporazuma o strateškoj suradnji; žali zbog nedavne isporuke kineskih protuzračnih sustava Srbiji; 95. ističe da zemlje zapadnog Balkana moraju biti stavljene u središte inicijative Global Gateway i da se mora pružiti transparentna i održiva ulagačka alternativa korozivnim ulaganjima Kine i drugih autoritarnih režima; 96.
prima na znanje povlačenje amandmana na zakon o izvlaštenjima i poziva na širu javnu raspravu o tom pitanju;
97. pozdravlja poboljšanja u borbi protiv pranja novca i financiranja terorizma, ali poziva na bolje rezultate u istragama u slučajevima pranja novca; konstatira da su infrastruktura i građevina značajni izvori nezakonito novca i potiče Srbiju da smanji rizik od nezakonitih financijskih tokova u građevinskoj industriji, kao i da smanji utaju poreza i korupciju u sektoru infrastrukture; poziva Srbiju da osigura da se preporuke Stručne skupine za financijsko djelovanje (FATF) primjenjuju u dobroj vjeri; 98. izražava zabrinutost zbog nedostatka napretka u slučaju „Spisak”, što predstavlja zlouporabu pravnog okvira od strane državnih vlasti kako bi se usmjerilo na određene organizacije civilnog društva i medije koji kritiziraju vladine politike; podsjeća na poziv srpskoj vladi za sprečavanje pranja novca koju je izdalo srpsko Ministarstvo financija da u potpunosti istraži ta pitanja; 99. podsjeća na uvjetovanost financiranja u okviru Instrumenta pretpristupne pomoći IPA III i Gospodarskog i investicijskog plana za zapadni Balkan; prepoznaje važnost instrumenata IPA III te EIP za podupiranje procesa reforme, održive povezivosti, ljudskog kapitala, konkurentnosti i uključivog rasta te za jačanje regionalne i prekogranične suradnje;
Okoliš, energija i promet 100. pozdravlja konkretne korake poduzete kako bi se postupno zatvorile elektrane na ugljen; izražava ozbiljnu zabrinutost zbog činjenice da Srbija, unatoč postojećim klimatskim i okolišnim izazovima, i dalje ulaže u jednu novu elektranu na ugljen; potiče vlasti da donesu integrirani nacionalni plan za energetiku i klimu koji je u skladu s ciljem nultih emisija iz europskog zelenog plana za 2050. i zelenim planom za zapadni Balkan;